## L’Institut Valencià de Cultura col·labora en la promoció i difusió del festival de bandes de música ‘Mano a mano’ de Buñol

*** L’IVC patrocinarà el certamen que celebra el 17 d’agost el seu 50 aniversari i ha sigut reconegut com a festa d’interés turístic autonòmic
* L’esdeveniment consistix en una ‘batalla’ musical entre el Centro Instructivo Musical ‘La Armónica’ i la Sociedad Musical ‘La Artística’ de Buñol**

L’Institut Valencià de Cultura (IVC) col·laborarà en la promoció i difusió del festival de bandes de música ‘Mano a mano’ de Buñol que el pròxim 17 d’agost arriba a la seua 50 edició.

Este certamen està coorganitzat per l’Ajuntament de Buñol i les dos bandes de música del municipi: el Centro Instructivo Musical ‘La Armónica’ i la Sociedad Musical ‘La Artística’ de Buñol.

El festival ‘Mano a mano’ és una trobada musical reconeguda com a festa d’interés turístic autonòmic, que se celebra el mes d’agost des de 1974 i que constituïx una ‘batalla’ musical entre les dos societats musicals de Buñol, dos de les grans exponents del panorama de bandes musicals de la Comunitat Valenciana.

L’acord de col·laboració i suport institucional per a la difusió del festival es va aconseguir durant la reunió celebrada a l’Ajuntament de Buñol entre el director general de l’Institut Valencià de Cultura, Álvaro López-Jamar; el subdirector general de Gestió de l’IVC, Marcial Díaz i el director adjunt de Música i Cultura Popular, Joan Cerveró, amb l’alcaldessa de Buñol, Virgínia Sanz; la regidora de Cultura, Tamara Díaz i representants del Centro Instructivo Musical ‘La Armónica’ i la Sociedad Musical ‘La Artística’ de Buñol.

Fecha: 08/08/2024